b'\n_START_ARTICLE_\nSamuel Finley Breese Morse\n_START_SECTION_\nOtro\xc5\xa1tvo in \xc5\xa1olanje\n_START_PARAGRAPH_\nSamuel Morse se je rodil v Charlestownu kot prvi otrok pastorju in geografu Jedidiahu Morsu (1761\xe2\x80\x931826) in Elizabeth Ann Finley Breese (1766\xe2\x80\x931828). Pri devetih letih je za\xc4\x8del \xc5\xa1olanje na Philips Academy v Andovru in s \xc5\xa1tirinajstimi leti nadaljeval \xc5\xa1tudij na univerzi Yalle, kjer je \xc5\xa1tudiral filozofijo in matematiko, prav tako pa se je udele\xc5\xbeeval predavanj o elektrotehniki, ki sta jih vodila Benjamin Siliman in Jeremiah Day. V \xc4\x8dasu \xc5\xa1tudija se je pre\xc5\xbeivljal s slikanjem portretov.\n_START_SECTION_\nSlikarstvo\n_START_PARAGRAPH_\nKo se je leta 1810 vrnil v rodni Charlestown, je \xc5\xbeelel nadaljevati kariero kot slikar, vendar je njegov o\xc4\x8de vztrajal, naj postane zalo\xc5\xbenik. Nekaj let kasneje pa sta star\xc5\xa1a le popustila in tako je \xc5\xa1olanje nadaljeval v Londonu na Kraljevi akademiji umetnosti, kjer je dobil \xc5\xa1tevilne napotke znanih angle\xc5\xa1kih slikarjev. V tem obdobju so nastala dela, kot sta Judgment of Jupiter in Dying Hercules. Leta 1815 se je Morse vrnil v Ameriko,v Bostonu odprl studio in nadaljeval poklicno pot kot slikar. Kmalu se je poro\xc4\x8dil s Susan Walker, s katero je imel tri otroke. Med drugim je risal portret Marquisa de Lafayetta, ki je bil eden izmed glavnih francoskih podpornikov ameri\xc5\xa1ke revolucije. Med slikanjem njegovega portreta pa je prejel o\xc4\x8detovo pismo, v katerem mu je povedal za nenadno bolezen \xc5\xbeene Susan. Morse se je nemudoma odpravil domov v New Haven, vendar ko je pri\xc5\xa1el domov, je bila njegova \xc5\xbeena \xc5\xbee mrtva. Razo\xc4\x8daran nad smrtjo in po\xc4\x8dasnim prenosom sporo\xc4\x8dil je pri\xc4\x8del razvijati idejo o hitri komunikaciji, ki bi delovala tudi na dolge razdalje.\n_START_SECTION_\nTelegraf in morsejeva abeceda\n_START_PARAGRAPH_\nTelegraf je bil izumljen \xc5\xbee leta 1774, vendar je bil le neprakti\xc4\x8dna naprava s \xc5\xa1estindvajsetimi \xc5\xbei\xc4\x8dkami, kjer je vsaka pripadala eni \xc4\x8drki abecede. Vse se je spremenilo leta 1832, ko je Morse po pogovoru z znanstevnikom Charlesom Thomasom Jacksonom, ki ga je seznanil z elektromagnetizmom, domislil ideje o eno\xc5\xbei\xc4\x8dnem telegrafu. Pri izdelavi prvega telegrafa mu je pomagal Leonard Gale, profesor znanosti. Prvi Morsov telegraf je bil narejen leta 1837 in je omogo\xc4\x8dal komunikacijo s pomo\xc4\x8djo kratkih in dolgih znakov, danes znana kot morsejeva abeceda. Telegraf je tako omogo\xc4\x8dil hitro in u\xc4\x8dinkovito komuniciranje na dolge razdalje.\n_START_SECTION_\nSmrt\n_START_PARAGRAPH_\nLeta 1848 se je v New Yourku poro\xc4\x8dil s Sarah Elizabeth Griswold, s katero sta kasneje imela \xc5\xa1tiri otroke. Samuel Morse je zaradi plju\xc4\x8dnice umrl 2. aprila 1872 v New Yourku.'